Els pressupostos participatius de Llíria reben 70 propostes
21 de maig de 2018

L'Ajuntament de Llíria ha rebut al voltant d'unes 70 propostes en la primera edició dels pressupostos participatius, que oferiran a la ciutadania la possibilitat de triar el destí d'una part de les inversions de 2018.

Les iniciatives plantejades contemplen idees molt diverses, com el condicionament de carrers en mal estat, la col·locació de senyals, la renovació del mobiliari de parcs infantils, la creació de pistes de skate i parkour, mapatge i senyalització de rutes d'interés o dotar la Policia Local de bicicletes perquè transiten pel centre urbà evitant la contaminació.

La regidora de Transparència i Participació Ciutadana, Empar Llàcer, ha volgut destacar la “excel·lent acollida que ha tingut este nou projecte que es realitza per primer vegada a l’Ajuntament”. La partida dels pressupostos participatius preveu una inversió en el municipi de 100.00 euros, dels quals 70.000 seran destinats al nucli urbà i 30.000 a les urbanitzacions.

L'edila ha explicat que les propostes presentades “estan sent ara valorades pels tècnics municipals, perquè la seua execució siga possible atenent a uns  criteris de sostenibilitat, i viabilitat tècnica i econòmica”.

Els projectes finalment seleccionats es donaran a conéixer el pròxim 28 de maig, data en què començarà el període de votació, fins al 15 de juny del 2018, per a triar els que es materialitzaran. A més, en el portal web que s'habilite a este efecte, es podran consultar també les idees que han sigut descartades.

La votació es podrà realitzar de forma online i també presencialment en les urnes que s'ubicaran en distints punts del nucli urbà i les urbanitzacions. Podran fer-ho totes les persones majors de 16 anys empadronades a Llíria abans del 31 de desembre de 2017.